Íslenska karlalandsliðið í fótbolta mætir Spáni á morgun í vináttuleik. Birkir Bjarnason segir reynsluminni leikmenn íslenska liðsins hafa gott að því að mæta einu af sterkustu liðum heims.
Ísland mætir Spáni á morgun, en íslenska liðið gerði 1-1 jafntefli við Finnland í fyrri leik sínum í þessum glugga á sunnudag. Spænska liðið er eitt það sterkasta í heimi.
Sagði Birkir Bjarnason landsliðsmaður í fótbolta. Valur og Fjölnir mætast í hreinum úrslitaleik um hvort liðið verður deildarmeistari kvenna í körfubolta á miðvikudag. Þetta varð ljóst eftir sigur Vals gegn Haukum í gærkvöld. Valur og Haukar voru jöfn í öðru og þriðja sæti deildarinnar fyrir leikinn en Fjölniskonur á toppnum með 32 stig. Valur er nú með 30 stig í öðru sæti fyrir lokaumferðina á miðvikudag. Fjögur efstu liðin fara svo í úrslitakeppnina, Fjölnir, Valur, Haukar og Njarðvík.
Aron Pálmarsson er danskur bikarmeistari í handbolta eftir sigur Álaborgar á GOG í úrslitaleik í gærkvöld 30-27. Aron var markahæstur í liði Álaborgar og skoraði sjö mörk en fyrrum landsliðsmaðurinn Arnór Atlason er aðstoðarþjálfari liðsins. Landsliðsmarkvörðurinn Viktor Gísli Hallgrímsson leikur með GOG og varði fimm skot í leiknum. Aron hefur nú unnið stóra titla á þrettán tímabilum í röð og þrjátíu stóra titla í atvinnumennsku í handbolta.
Kanada tryggði sér í gærkvöld sæti á HM karla í fótbolta, sem fram fer í Katar í lok árs, með 4-0 sigri á Jamaíka. Þetta er í fyrsta sinn í 36 ár sem liðið kemst á HM. Þá unnu Bandaríkin Panama 5-1 og Mexíkó lagði Hondúras 0-1. Bandaríkin og Mexíkó eru þá komin með aðra höndina á HM farseðilinn en það verður þó ekki alveg pottþétt fyrr en í lokaumferðinni á fimmtudag.
